b"\n_START_ARTICLE_\nApestreker\n_START_SECTION_\nHandling\n_START_PARAGRAPH_\nKjemikeren Barnaby Fulton eksperimenterer med sjimpanser for \xc3\xa5 finne et foryngelsesmiddel. Sjefen hans, Oliver Oxley, er sv\xc3\xa6rt ut\xc3\xa5lmodig etter resultater, men Barnaby ser ikke ut til \xc3\xa5 lykkes. En dag da han forlater rommer for et \xc3\xb8yeblikk bryter sjimpansen Esther seg l\xc3\xb8s fra buret sitt. Hun har sett hvordan Barnaby eksperimenterer og begynner selv \xc3\xa5 blande kjemikalier. F\xc3\xb8r han vender tilbake heller Esther blandingen sin i vanntanken. Barnaby eksperimenterer videre da han kommer tilbake, og bestemmer seg for \xc3\xa5 teste den nye formelen p\xc3\xa5 seg selv. Den bitre smaken gj\xc3\xb8r at han m\xc3\xa5 drikke litt vann. Kort tid etter begynner han \xc3\xa5 f\xc3\xb8le seg merkelig. Han f\xc3\xb8ler seg som en 20-\xc3\xa5ring og trenger ikke lenger de tykke brillene sine for \xc3\xa5 se. Barnaby forlater laboratoriet sitt, klipper h\xc3\xa5ret i en ungdommelig frisyre og kj\xc3\xb8per seg noen sporty kl\xc3\xa6r. Deretter kj\xc3\xb8per han seg en sportsbil. Hos bilforhandleren m\xc3\xb8ter han sjefens unge sekret\xc3\xa6r, fr\xc3\xb8ken Laurel, som han tar med p\xc3\xa5 en biltur. De g\xc3\xa5r ogs\xc3\xa5 p\xc3\xa5 rullesk\xc3\xb8yter og sv\xc3\xb8mmer sammen. Som takk f\xc3\xa5r Barnaby et kyss p\xc3\xa5 kinnet av fr\xc3\xb8ken Laurel. Da han kommer tilbake til laboratoriet sovner han av utmattelse._NEWLINE_Da han v\xc3\xa5kner er effekten fra formelen over og hans kone, Edwina, er rystet over hans oppf\xc3\xb8rsel. Hun blir ogs\xc3\xa5 sjalu da hun oppdager leppestiftmerket p\xc3\xa5 kinnet hans, selv om Barnaby pr\xc3\xb8ver \xc3\xa5 forsikre henne om at det ikke betyr noen ting. For \xc3\xa5 forhindre flere sprell fra ektemannen tar Edwina selv en dose av formelen. Den bitre smaken gj\xc3\xb8r at ogs\xc3\xa5 hun m\xc3\xa5 drikke litt vann. Det tar ikke lang tid f\xc3\xb8r ogs\xc3\xa5 hun f\xc3\xb8ler seg som en 20-\xc3\xa5ring. Hun insisterer p\xc3\xa5 at de skal reise tilbake til det hotellet de var p\xc3\xa5 under bryllupsreisen. Edwina vil danse og ha det moro, men en utslitt Barnaby f\xc3\xa5r henne til slutt med opp p\xc3\xa5 rommet for \xc3\xa5 sove. F\xc3\xb8r de f\xc3\xa5r lagt seg begynner de \xc3\xa5 krangle. Edwina kaster Barnaby ut og kontakter sin advokat og n\xc3\xa6re venn, Hank Entwhistle, for \xc3\xa5 fortelle at hun vil skilles. Neste morgen er effekten fra formelen over og de to reiser hjem igjen sammen. Edwina informerer Hank om at hun ikke lenger \xc3\xb8nsker \xc3\xa5 skilles._NEWLINE_Barnaby mener at formelen har alt for mange negative sider, og at den derfor m\xc3\xa5 \xc3\xb8delegges. P\xc3\xa5 laboratoriet koker Edwina kaffe med vann fra vanntanken og, etter at hun og Barnaby har drukket, begynner de \xc3\xa5 oppf\xc3\xb8re seg som 10-\xc3\xa5ringer. Oxly, som har f\xc3\xa5tt vite om formelens suksess, \xc3\xb8nsker \xc3\xa5 tilby Barnaby hva som helst for \xc3\xa5 f\xc3\xa5 tilgang p\xc3\xa5 den. Barnaby krever en \xc2\xabzillion\xc2\xbb dollar f\xc3\xb8r han og Edwina r\xc3\xb8mmer fra laboratoriet. De begynner \xc3\xa5 krangle og Barnaby finner noen sm\xc3\xa5gutter som han leker indianer sammen med. Da Edwina kommer hjem tar hun kontakt med Hank for \xc3\xa5 klage om ektemannen f\xc3\xb8r hun legger seg til \xc3\xa5 sove. Hank kommer p\xc3\xa5 bes\xc3\xb8k, men blir fanget av Barnaby og hans indianere. De binder han fast og lager mohawk-frisyre p\xc3\xa5 han._NEWLINE_Senere da Edwina v\xc3\xa5kner finner hun naboens spedbarn, som har kommet seg inn gjennom en \xc3\xa5pen d\xc3\xb8r, i sengen sin og tror at det er Barnaby som har f\xc3\xa5tt en overdose av formelen. Hun tar barnet med seg til laboratoriet for \xc3\xa5 f\xc3\xa5 hjelp. B\xc3\xa5de Oxly og forskerne er sv\xc3\xa6rt forundret. Mens Edwina er p\xc3\xa5 kontoret til Barnaby for \xc3\xa5 legge barnet til \xc3\xa5 sove, drikker de andre vann fra vanntanken. Oxly mener at vannet smaker altfor bittert, og derfor m\xc3\xa5 t\xc3\xb8mmes ut. Barnaby klatrer inn vinduet p\xc3\xa5 kontoret sitt der han m\xc3\xb8ter Edwina. De ler av det hele og g\xc3\xa5r for \xc3\xa5 fortelle det til de andre. Da de g\xc3\xa5r ut igjen i laboratoriet oppdager de at alle de andre oppf\xc3\xb8rer seg som sm\xc3\xa5barn. Etterhvert finner de ut hva som har skjedd, og at det slett ikke var Barnaby som hadde blandet formelen, men derimot sjimpansen Esther. Barnaby f\xc3\xa5r likevel fortsette \xc3\xa5 jobbe for Oxly. Senere forteller Barnaby sin kone at man bare er gammel n\xc3\xa5r man har glemt at man er ung.\n_START_SECTION_\nBakgrunn og produksjon\n_START_PARAGRAPH_\nUnder produksjonen ble filmtittelen Darling, I Am Growing Younger vurdert, f\xc3\xb8r valget til slutt falt p\xc3\xa5 Monkey Business._NEWLINE_I februar 1952 protesterte sensurmyndighetene p\xc3\xa5 manuset med begrunnelsen at \xc2\xabdet er uakseptabelt fordi historien om dr. Fultons foryngelsesmiddel ender opp med en historie om oppfinnelsen av et afrodisiakum. Manuset utnytter det sensasjonelle, eller hva kan kalle det 'sexsasjonelle', aspektet av et slik middel.\xc2\xbb Etter et m\xc3\xb8te med regiss\xc3\xb8ren Howard Hawks og produsenten Sol C. Siegel ble det bestemt at manus kunne godkjennes dersom effekten av foryngelsesmiddelet ble endret, samt at navnet ble endret fra \xc2\xabCupidone\xc2\xbb til \xc2\xaben pseudo-vitenskapelig vitamin\xc2\xbb. I tillegg m\xc3\xa5tte rollefiguren Oliver Oxlys seksuelle interesse i rollefigurer Lois Laurel tones ned. Endringene ble utf\xc3\xb8rt og manuset ble godkjent i midten av mars samme \xc3\xa5ret._NEWLINE_Danny Kaye var opprinnelig tiltenkt den mannlige hovedrollen i filmen, mens Haws vurderte Ava Gardner i den kvinnelige hovedrollen. Cary Grant og Ginger Rogers endte til slutt opp med disse rollene._NEWLINE_Opprinnelig \xc3\xb8nsket Hawks at bare rollefiguren dr. Barnaby Fulton skulle oppleve effekten av foryngelsesmiddelet. Rogers insisterte imidlertid p\xc3\xa5 at ogs\xc3\xa5 hennes rollefigur skulle gj\xc3\xb8re det. Hawks gikk med p\xc3\xa5 \xc3\xb8nsket hennes, men mente at disse scenene ble de svakeste i filmen._NEWLINE_Filmen var det femte og siste samarbeidet mellom Haws og Grant.\n_START_SECTION_\nMottakelse\n_START_PARAGRAPH_\nFilmen ble d\xc3\xa5rlig mottatt av kritikerne, men hadde likevel gode bes\xc3\xb8kstall p\xc3\xa5 kino. Variety var ikke n\xc3\xa5dige overfor filmen, og mente den pr\xc3\xb8vde seg p\xc3\xa5 en tynn og velkjent slapstickformel. Grant fikk kritikk for at hans skuespill manglet innlevelse, mens Rogers og Monroe fikk godkjent karakter for sine prestasjoner._NEWLINE_Regiss\xc3\xb8r Hawks uttalte: \xc2\xabJeg synes ikke at filmens premiss var spesielt troverdig. Derfor var den heller ikke s\xc3\xa5 morsom som den skulle ha v\xc3\xa6rt.\xc2\xbb"